Det skal være billigere at se tv, høre radio og surfe på dr.dk, når næste medieaftale træder i kraft i begyndelsen af 2019.

Licensen skal ned med fem procent hvert år i løbet af en femårs periode, hvis det står til den nye kulturminister, Mette Bock fra Liberal Alliance:

- Jeg er ambitiøs, og jeg vil gerne have sænket licensen med fem procent om året, siger Mette Bock i 'Mennesker og medier' på P1.

Læs også : Regeringen: Licensen skal ned og TV 2 på private hænder

Dermed har hun sat tal på den nye regerings mål, som er, at der skal ske "en nedsættelse af licensen".

Hun har tidligere været ude og støtte et forslag fra Danske Medier om, at licensen skal ned med 25 procent over en femårig periode.

Mette Bock er dog langt fra sikker på, at hun kan komme igennem med sine ønsker om reduktion af licensen med i alt en fjerdedel.

For selv om hun på forhånd har støtte fra Dansk Folkeparti, har De Konservative for nylig slået fast, at partiet ikke vil være med til en så omfattende nedskæring.

Optaget af mangfoldighed

Mette Bock sætter også ord på regeringens ønske om at få privatiseret TV2, når den nuværende medaftale udløber i slutningen af 2018.

Hun siger blandt andet - med henvisning til en lignende situation i Norge - at "hun sagtens kan forestille sig", at et privatiseret TV2 får offentlig støtte til for eksempel nyhedsproduktion.

Hør udsendelsen Mennesker og medier genudsendes lørdag 13.03 på P1, men kan også høres her

Til gengæld synes Mette Bock, at det er "en dårlig idé" at slå DR's og TV2's regioner sammen, sådan som kulturministeriets public service-udvalg for nyligt har foreslået:

- Jeg er optaget af mangfoldighed i mediebilledet. For hvis man mindsker mangfoldigheden, så mindsker man også kvaliteten, siger hun.